khistorydata/jeongjo-sjw-relations huggingface dataset:
정조 21년 · 목
該監司狀啓以爲廣州奉恩寺僧暢寬原情本寺卽宣靖兩陵寢造泡願堂朝家特賜田畓八十結之地使之收其所出之穀陵寢祭享時造泡專以擔當矣八十結內洪州新昌天安三邑所在二十八結及交河所在四結二十一負合三十二結二十一負自二十年以內爲內需司下屬輩私橐之物而僧徒不得入城故無以卞白內需司見失內農圃移劃菁根田本爲七月耕而四十年前自內農圃五日半耕公然奪取當初內奴婢之移屬本寺者爲二百口而自乙未以後無一口身貢收稅者此必是戶曹下吏及各其地方官下吏輩之弄奸者本寺僧徒旣失此田土奴婢漸至殘敗見今所存僧徒只爲六七名莫重造泡之役何以奉行乎伏乞田土與奴婢菁根田準數推給云矣敎以本寺所重自別令廣留詳査事實推給者推給狀聞
정조 21년 · 강
命開講吉日以今月念前後推選兩抄選處下諭登程日子令道臣狀聞
정조 21년 · 목
敎曰開講吉日當以今月念前後推選此意下諭于兩抄選處登程日子各令道臣狀聞
정조 21년 · 강
遞漢城判尹申光履
정조 21년 · 목
敎曰京兆堂上中耆堂許遞政官牌招開政待下批牌招
정조 21년 · 목
以申絢爲掌令絢吳大坤洪光一竝陞品也李基讓爲校理爲沈蒙奎副校理沈煥之爲漢城判尹韓根馨爲訓鍊副正李顯道新通也
정조 21년 · 강
遞漢城判尹沈煥之以金文淳代之前望也
정조 21년 · 강
命海西陸操待秋設行
정조 21년 · 목
備局啓言頃日諸道習操狀啓覆奏時黃海兵營今春陸操誤以昨秋已爲設行之意稟請停止而今聞昨秋海西陸操追因道臣陳疏竟爲停止矣臣之矇然不審誠不勝悚惶而旣已停操則莫重戎務有不可以臣之不審仍爲停廢黃海兵營今春陸操依例設行之意請更爲分付敎以待秋設行
정조 21년 · 강
咸興儒生李光龍獻白雉却之命給回糧馬貰
정조 21년 · 목
承旨李益運奏今有咸興儒生李光龍持白雉來於闕外欲獻予曰古有納龜之事龜是活物故放諸水中而今玆白雉之來獻者旣非越裳氏且非活物云不可放之山林何以處之則爲宜承旨以此意書問於時任大臣以稟也益運以大臣意奏曰領議政洪樂性以爲白雉果是奇祥異瑞而非係出於越裳與活不活矣況此出於咸興則尤不尋常及有勝於越裳以聖上不貴異物之盛德不欲張大者誠不勝欽頌而遠方之人旣有來獻則一經睿覽後上以奉覽于殿宮下以頒示於廊廟仍令還給該儒優賜回糧而送之似好左議政蔡濟恭以爲臣於幼騃時學曾史第一卷知有白雉二字今乃眞覩咸興儒生來獻白雉可以知聖人之化洋溢兩間致此不常有之物自然而至也臣若因是而鋪張所以致此之由則抑恐人以爲諂然孝經援神契曰王者祭祀不相踰宴食衣服有節則白雉至臣之以此爲今日雉至之驗者雖聖上躬自點檢亦必不以臣言爲無稽矣唐臣李嶠詩有曰白雉振朝聲飛來表太平伏惟聖心過執謙恭雖不欲以成周聖人之世自居而若其太平之表又何必讓以不受耶天旣以太平之兆賜之其所以敬受者亦必有方矣周時旣以是薦于宗廟臣意則倣以行之揆以事理庶可以兩得其宜右議政尹蓍東以爲古者越裳氏之貢非白雉之爲貴以其重三譯而來獻也故書于史策傳之後世然周公猶以德澤之不加政令之不施欲不饗其質不臣其人聞受命黃耈之言始歸之于王不以雉爲瑞此亦可知況我聖朝本不寶遠物年前東峽麒麟事亦有以仰揣盛德之萬一今此來獻者雖極猥屑遐土貿貿不足深責只令該司題給回糧雉則却之可矣不却亦可矣予命依著東議令惠廳優給回糧與馬貰仍使騎郞出見李光龍諭以所獻白雉不爲取覽之意○賑廳啓言依下敎咸興獻白雉儒生李光龍處回糧米五斗馬貰錢七兩題給矣
정조 21년 · 강
推廣州留守徐有隣上護軍洪檍等
정조 21년 · 목
吏兵曹啓言守令邊將薦應薦不薦人察推事命下矣廣州留守徐有隣上護軍洪檍洪良浩大護軍徐浩修金尙集申思運江原監司徐有防大護軍尹師國大司憲金載瓚大護軍丁範祖李祖源水原留守趙心泰護軍徐邁修承旨李鼎揆護軍林蓍喆李祖承慶尙監司李書九安邊府使李太亨護軍姜彝正林道浩副護軍金祖淳禮曹參議李鼎德大司成尹得孚濟州牧使柳師模黃海水使徐英輔僉知任聖說俱是應薦而不薦請依例推考允之
정조 21년 · 강
慶尙監司李書九陳疏辭職賜例批
정조 21년 · 강
平安兵使任嵂以金植李亨謙等分防後試射馳啓命植分揀還付宣傳官亨謙招致營下着意勸課
정조 21년 · 목
該兵使狀啓以爲宣傳官李亨謙分防於楚山府金植分防於碧潼郡肄射之節各別嚴飭矣該郡守李宅永牒呈內金植赴防之後柳葉箭鐵箭騎蒭勸奬肄習云故招致臣營躬監試射則鐵箭能射一百三十步三技中一技今已成功分揀一款何以爲之敎以金植則分揀還付宣傳官待窠陞實李亨謙則卿其招致營下着意勸課間或試取柳葉箭及小布中若於一巡三中則狀聞事回諭
정조 21년 · 강
遣承旨馳詣文廟奉審摘奸
정조 21년 · 목
社壇春享及東南廟春享纛祭在再明也
정조 21년 · 강
遞藥房提調金文淳
정조 21년 · 강
命楚山府使朴孝晉熙川郡守李文道久任責效安州牧使兪漢寧泰川縣監金驥燦內移差代
정조 21년 · 목
吏曹啓言觀此平安監司朴宗甲狀啓則以爲龍川府使黃仁煐年紀已衰精力不逮肅川府使李馨秀銳意振刷已著成績而肅川邑弊比之龍川則有間仁煐馨秀相換馨秀仍令久任楚山府使朴孝晉關節不行於差任勤礪亦驗於了糴熙川郡守李文道倉弊釐革政事有條竝令久任安州牧使兪漢寧政令乖常刑囚無節民情壅遏怨聲載路泰川縣監金驥燦柔善太過政在吏鄕邑務民事懵不省識而俱是外補不敢論勘云黃仁煐精力旣不逮於龍川難保肅川之能治相換置之朴孝晉李文道竝依狀請久任兪漢寧金驥燦所當竝請改差而俱是外補有不敢循例論斷允之敎以安州牧使兪漢寧泰川縣監金驥燦等出自法從之臣處義自別謗言固未盡信仍置有欠禮使竝內移差代
정조 21년 · 강
遞承旨洪義榮李肇源以申大謙李勉兢吳鼎源爲承旨竝前望也
정조 21년 · 강
奉朝賀金鍾秀陳疏論李明淵賜批
정조 21년 · 목
其疏曰臣犬馬之齒已滿七耋膏盲之疾僅存一縷自知其死期之不遠而慽然永傷于中者世道無時可靖人心無時可壹也若使臣死而世道靖人心壹則固當速化以報聖恩之萬一而第恐臣死之後世道人心終無底定之日此政賤臣死不瞑目者也請爲殿下痛哭而一陳之近年以來世道人心可謂末如之何矣食殿下之食衣殿下之衣者孰非殿下之臣子而急於趨利甘心背義背義之不足至於忘君負國而小無忌畏樹黨營私而看作妙訣惟恐聖德之或彰義理之或伸蝨附凶窩鴟張聲勢其蠹世道蠱人心之術專在於不信上三字而已是以發一辭敎窺覘萬端有一處分揣摩百方指無謂有宣播凶言挾私蔽公沮抑正論必欲背馳爾勝盡入於夷狄禽獸之域而後已滔滔是漢面胡腸噫難測者賊謀也無窮者世變也聖德由是而去益不章義理由是而去益難明遂使聖上靖世道壹民志之宏規大度賤臣尊聖德明義理之苦心血誠荏苒日月無地可伸言念及此卽欲溘然而無知也嗚呼明義一部之書卽我東麟經也臣之秉執是書之義卽將順聖德也北面於殿下之庭者固宜銘在心肝扶植國脈而一種叵測陰秘之計募出李明淵之疏而手脚已呈露矣是豈一朝一夕之憂也哉其閃忽眩怳如鬼如蜮不知來頭又出幾箇羸豕若使識者試看今日之國勢其將謂何惟彼明淵特一魑魅之影子耳臣雖不武何虞乎此輩誠恐賤臣老且將死而明義一部日遠日忘凡我殿下所以明天理正人紀崇典禮而討亂賊之盛德大業竝將慢而誣之誑惑幾定之人志疑亂莫嚴之大義反有甚於今日也夫爲人臣而亂大義誣聖德者其罪當如何也兩囚處分未過數旬悖疏踵出長此不已則乙未丙申諸逆非久將睍睍而起此誠賤臣憂憤欲死者也顧臣薑桂之性到老逾辣鷹鸇之逐至死不變自在布衣粗識君臣父子之倫而亦嘗奉敎於君子矣初登冑筵披赤一言深得契悟而拱若玉璧信若四時險阻艱難之備嘗風波憂畏之閱歷而幸蒙天地之大德至今得保殘喘臣雖病劣裹革枕戈矢不與不識倫義者共朝廷三十年如一日矣臣之向來登筵也神昏氣喘裹情所積猶未盡暴且蒙格外異數將享專城之便養而當此遠離之日益切戀君之誠況臣之斯行歸期有未可卜則復恐臣去之後無人復道此事者玆將方來無窮之憂猥陳朝暮將死之言伏乞聖明少垂察馬批以卿當遠離之日有此告歸之章而惓惓於大義之或晦娓娓於微言之莫彰歷說契悟之所自由仍敍三十年如一日之秉執卿言非不足聽卿心固亦可感但李明淵擧措卿則執其跡而論其痕不欲區別於虎羊之鞹予特知明淵之爲人曩於面對略有云然今豈更有他辭其詳又在賓筵記注卿可取覽卿將好享專城之奉戒駕在邇未前一簉寧或鄭重玆於宣批之行兼訊路引日期仍敎曰此批答遣承旨傳諭依向筵下敎卿孫除兩司署經卿入城日欲令其日辭朝在卿道理尤豈可以疏替辭直向二百里外有若決意長往然哉此意一體傳諭
정조 21년 · 강
漢城判尹金文淳陳疏辭職賜批
정조 21년 · 목
疏略曰臣於刑曹移送金源矩之原情有不敢冒當覆啓者此卽臣待罪畿藩時處決者也毋論訟理之曲直處置之當否以臣題狀之辭攙入爰辭之中以此議處實無其勢而緣臣不敢冒當莫重啓下之覆奏未卽擧行伏乞亟遞臣所帶職名以爲及期回啓之地批以令亞尹擧行卿其勿辭行公
정조 21년 · 강
召見禮曹判書閔鍾顯京畿監司李冕膺于重熙堂
정조 21년 · 목
予敎鍾顯曰昨年之告由修改處今年又將告由修改而至於尊床面紙之改備亦皆告由乎鍾顯曰已例皆然矣予曰不幾近於瀆屑乎鍾顯曰誠有瀆屑之嫌而每拘於已例合有一番定式矣予曰若自戶曹多少間量劃物力屬之各陵修改時隨所入會減而如塗窓改瓦之小小役處陵官直報該曹從便修改似好矣卿其出與戶判會議定爲節目而容入多小亦磨鍊後錄自今爲始著爲一定之式可也予又謂鍾顯曰開講日子預爲精擇乎鍾顯曰方令日官各別詳細推擇矣予曰山林果上來耶鍾顯曰聞以疾病姑難登途而晦前則豈不趁來乎
정조 21년 · 강
命各陵園墓奉審有頉處令陵官從便修補仍飭畿伯春秋奉審時考察陵官怠慢狀聞論罪
정조 21년 · 목
禮曹以各陵園墓奉審有頉處趁卽修改啓從之敎以陵上所重比之丁字閣碑閣益爲尊嚴而先朝特下受敎定式令陵官從便擧行於陵上莎草播種之節昔之瀆褻者今爲便易況丁字閣碑閣之些少修改乎此後一依播種例受敎定式可以從便修補處從便修補卿旣承筵敎自今審此啓目依此爲之如是下敎之後陵官擧行一有不謹則春秋奉審之行畿伯考其怠慢淺深狀聞論罪事分付
정조 21년 · 강
遣承旨詣社壇及受香諸處飭諭獻官仍飭山川諸處齋官另加齋沐
정조 21년 · 목
敎曰禮房承旨馳詣社稷春享大祭受香所以祭物之虔誠精備祭器之各別洗滌面飭獻官及典祀官夜當更遣承宣此意傳于獻官祈穀命攝時享又攝今番獻官之別遣時任都憲蓋欲糾察不如儀者誠心致察之意亦爲面飭都憲以來仍詣受香諸處亦以虔誠行事之意面飭獻官奉審摘奸以來南壇三角木覓漢江受香在明齋官另加齋沐之意令廟堂各別嚴飭別遣郞官考察今夜當出齋於便殿以待禮成該房知悉
정조 21년 · 강
命東南關王廟獻官徐有大李漢豊所授命召仍佩往來禁御將各其都提擧總察捕將他邊大將兼察仍命南壇祭享時淸道以禁衛中軍代行
정조 21년 · 목
政院啓言禁衛大將徐有大御營大將李漢豊差東南關王廟獻官今方受香出去有大漢豊所授命召及漢豊兼帶捕將命召大將牌傳令牌來請還納而將兵之任不可一刻無總察之人捕將則有他邊大將兼察之例今番則何以爲之乎敎以皆令仍佩往來禁御將各其都提擧總察不必命招依近例郞官處聽傳敎捕將兼察事依施牌招分付○敎曰明日南壇祭享禁衛大將當爲淸道而該將臣以老者今夜差祭之餘又難經夜於壇所令中軍代行招致聽傳敎
정조 21년 · 강
承旨金啓洛以奉朝賀金鍾秀附奏啓
정조 21년 · 목
書啓以爲臣敬奉聖敎馳往傳諭于奉朝賀金鍾秀所住處則以爲臣之事殿下三十年只知有義理二字一己禍福初不暇計目見世變層生大義將晦猥上一疏顒俟開納不意深夜承宣遠臨賚傳十行恩諭俯燭臣苦心血誠更無餘蘊臣是何人得此契遇於聖明之世乎臣雙擎九頓感淚如泉第臣自少至老秉執如一之意已暴於前疏而殿下試看今日之國勢安乎危乎何不思杜禍根折亂萌之道而直爲此泄泄乎臣今當遠離輦轂之下豈不欲一瞻天顏以慰犬馬之誠而旣不得闡明聖德又不得大定義理孤恩負國臣罪萬死敢以何顏出入於香案之前乎瞻望五雲有隕如瀉而已云矣
정조 21년 · 강
京畿監司李冕膺以右諭善李城輔登程日子探問啓
정조 21년 · 목
該監司狀啓以爲右諭善李城輔處登程日子探問則以爲祗承下諭濫叨千萬不敢當之職名惶恐蹙伏不敢爲冒昧承膺之計且以賤疾添劇無由登程當以文字更爲控籲云矣
정조 21년 · 강
推慶尙監司李書九仍飭斯速謝恩
정조 21년 · 목
敎曰嶺伯除拜之後尙不出肅該道臣推考使之斯速謝恩
정조 21년 · 강
開城留守趙鎭寬以洪敍五上言回啓論理馳啓命當該禁亂府隸嚴刑痛繩其時判堂權▣重推仍飭廟堂知委松都及西北更有侵徵之弊使之來訴備局
정조 21년 · 목
該留守狀啓以爲本府居洪敍五上言判付內所陳四件渠之意見必有的知其然者況所言多可取不可循例回啓此上言出給松留招致當者面稽言聽論理狀聞事有命矣洪敍五卽爲招致以渠所陳四件事逐條發問則一以爲早婚一事非獨松都爲然八道多有如此之處若限十五歲許其嫁娶則庶無男夭女冤之弊而限二十前新寡之女亦當許嫁近來雖常漢稍欲行身則如此靑孀抑勒禁制不得改適非但感傷和氣亦有失行敗俗者行會八路以爲通行之規則可絕此弊云云渠之所告雖云八路同然松都尤甚街路之上身騎竹馬頭載草笠者踵相接也去年十月因鄕射會招集鄕人曉諭其不可之意因以大典通編中婚嫁年限條以爲春秋講信之資則民情似無拂逆之意若以大典法一切施行則庶或爲矯捄之道而許其改適一事朝家法意原無防禁之事只有勿許東西班之律若非可擬於東西班者則改適與不改適都在於渠元非朝家之所可行關恐不可議到一軍政爲弊八道同然白骨徵布黃口簽丁實由於民心巧惡應入牙兵者圖得良役之名良役可合者必欲閑散免役而所謂幼學者世居其半若使此輩都歸於軍伍則庶無黃白徵布之患而田畓之稅亦多弊端若係原結則不問其陳荒覆沙責出元稅自官各別詳査則必無此弊云云此弊無邑無之大抵通國之內許多游丁塡充軍額則自可優優而俗漸趨巧民不安分一入役名百計逃免尙非大加變通如國初五衛之法則臣未敢知今若猝以幼學輩都歸於軍伍則所謂幼學亦有許多般其可不問誰某一幷充丁乎白地徵稅之弊則多出於官吏輩之竊弄守土之臣恪遵朝令務祛民瘼則容有矯捄之道一徵族之法同姓外異姓之緦功則其於親厚之道似或然矣而至於翻三姓不知幾寸親徵索之弊比比有之若徵於無誼之親反不如同里衆力均分徵出云云朝家禁令前後申嚴則身爲官長豈欲違令而國穀也官錢也蠲之則無限徵之則無處不得不間有族徵之弊雖以臣府言之捧糴一事幸値樂歲得免此患而至於公錢則出納之時生死或異斂散之際貧富頓變旣無徵出於當者之勢則不得不轉督於親屬固有同異姓遠近族之別而若遠族稍裕而近族窮乏同姓皆貧而異姓饒足則不得不以貧富爲差等渠所謂三易姓幾何寸云者驟聞之雖似可驚細究之亦豈得已至於里徵勝於族徵者臣府徵債姑不及於洞里而以事理言之里實而族鮮則里徵勝族强而里殘則族徵勝皆出於不獲已而在朝家處分當兩禁而幷防之不可塞此而開彼一禁亂一事四方行旅過去京城者京兆吏隸往往稱以直出禁亂搜驗卜物禁喝騎馬必也受賂而止以此之故商人自西下三南者自楊川坪直向始興自南向西者亦然皆不踰慕華館而到京城若自京司別樣嚴禁則庶無此弊云云今渠所言雖若統稱實爲松商而發本府事果不無苗脈矣昨年秋間商人輩有以京司禁亂呼訴者臣聞甚驚訝移關問于京兆則答以近聞無賴之輩憑藉禁亂或有邀路橫侵者故纔已摘發嚴治云卽以此意揭榜曉諭於商人輩伊後招致市民問之則今無此弊云矣不意渠言如此臣還營後更當採探計料矣敎曰觀此松留狀啓京兆吏隸之所爲可謂亂民以亂民爲府屬民何措手足乎四方商賈行旅之過京城者府屬稱以直出禁亂作此無於前之弊端事旣登徹豈可尋常看過乎大抵府屬之侵虐小民一欲從現發者施以懲一之典者久矣卽令該曹査出犯者嚴刑究覈啓聞後照法痛繩其時不能檢飭之堂上捧現告爲先從重推考以謝小民仍令廟堂將此意知委松都及西北後更有侵徵之弊往訴廟堂之意詳細行會俾有皆欲藏於市出於塗之效
정조 21년 · 강
命故判中樞府事沈頤之致祭祭文中以死於王事愍惻䀌傷之意措辭事分付於知製敎仍令吏曹考例贈官
정조 21년 · 목
禮曹啓言卒判中樞府事沈頤之致祭今二月初八日當爲祗受而其家在於楊州地云祭物及執事官請令本道差定進排之意知委從之敎以祭文中死於王事愍惻䀌傷之意措辭事分付知製敎出疆卒逝者例有贈官云亦令吏曹相考前例草記
정조 21년 · 강
禮曹以馬祖祭今二月二十九日設行啓
정조 21년 · 강
遞承旨吳鼎源以蔡弘遠代之前望也
정조 21년 · 목
以金履喬爲獻納鄭魯榮爲正言李東稷爲安州牧使李萬榮爲泰川縣監
정조 21년 · 강
命訓鍊中軍以在京人擬入
정조 21년 · 목
訓鍊都監以本局中軍擬望乏少請以外任竝擬敎以外任除拜皆屬耳在京人中擬入以李得濟批下
정조 21년 · 강
放金吾時囚金冑淵
정조 21년 · 목
敎曰時囚中金冑淵附過放送
정조 21년 · 강
命果川縣囚金世忠照法科治冒禁中官令內侍府刊名
정조 21년 · 목
備局啓言依下敎果川縣在囚金世忠捉來査問則以爲渠以寧嬪房廳直該官次知中官柢迎次始興地出往時隨去以無掌標見捉於御史云矣飭禁之下有此冒犯誠爲可痛金世忠則自本司出付攸司以爲照法科治冒禁率去之中官捧現告請令該府拿問勘罪允之敎以當該中官令內侍府刊名
정조 21년 · 강
分遣承旨于南壇三角山南山漢江受香諸處奉審摘奸仍命面飭獻官以下俾各虔誠
정조 21년 · 목
敎曰傳香承旨與獻官以下依定式進詣神室陪奉神位至南壇奉審摘奸以來夜則待禮畢還奉後承旨復命亦當出齋便殿以待禮成該房知悉而三角山受香所左副承旨進去木覓山受香所同副承旨進去漢江受香所左承旨進去奉審摘奸後面飭獻官以下俾各處誠神位還奉時史官分詣事分付
정조 21년 · 강
命漢江祭享時祭井以江水代用
정조 21년 · 목
承旨李益運啓言漢江祭井處於闤闠之中未免湫隘事甚未安且漢江祭享尤異於他享臣意則勿用祭井代以江水未爲不可分付漢江別將預汲江水以爲祭享時進排之地似好旣用江水則修井官不必待令矣從之
정조 21년 · 강
命故判中樞府事沈頤之貤贈之典議于大臣指一草記
정조 21년 · 목
吏曹啓言卒判中樞府事沈頤之考例贈官事命下矣取考大典通編則有曰奉命出疆身歿異域者陞品贈職參以本曹謄錄則故參判金龍慶以副使出疆身歿依法典正卿贈職故相鄭錫五故海興君橿俱以正使出疆身歿而或以大臣或以資窮宗臣無贈職之例故判中樞沈頤之當照故參判金龍慶例陞品贈職則當爲正一品而議政及領敦寧領府事事體自別臣曹不敢擅便何以爲之敎以議于大臣指一停當草記
정조 21년 · 강
命來十一日輪對當次人受點後日次來待
정조 21년 · 강
放時囚吳載光等五人
정조 21년 · 목
義禁府啓言諸道報來中百歲老人之年前遺漏各該邑倅令道臣捧現告狀聞後拿處事命下矣卽見全羅監司徐鼎修咸鏡監司趙尙鎭狀啓則寶城百歲老人宣震喆漏報當該前郡守吳載光金就大高山百歲老人張文燦漏報當該前縣監李義逸興陽百歲老人金麗㴠漏報當該前縣監安策利城百歲老人楊舜德漏報當該前縣監趙拓壤金載仁吉州百歲老人李國昌漏報當該前牧使李燁指名現告矣吳載光安策趙拓壤金載仁李燁等今方待命幷拿囚金就大下去始興地依例發遣府書吏拿來李義逸已爲身故勿論矣允之敎以飭已行已囚者附過放送
정조 21년 · 강
召見諸承旨及禮曹判書閔鍾顯于便殿
정조 21년 · 목
諸承旨持公事入侍也○予謂承旨李益運曰都憲上疏還給而若見賓對筵本自可曉然矣此疏似言李明淵事而不出姓名雖異涉禁糢糊說去反歸不誠矣益運曰頃日筵本臣於入院之後亦未得見都憲亦必未見矣事係涉禁者雖不得爲之至於李明淵事與涉禁有異而三司之臣尙此寥寥太不成說矣似此等疏亦爲還給則言路之開尤無其路卽爲賜批好矣予曰得見筵本後更爲之意出傳可也予謂鍾顯曰鄕約條例何以爲之乎鍾顯曰幾皆釐正今當往議于大臣矣予曰開講吉日念間有一日云而山林尙無上來之期欲遣偕來而此亦難矣未知何以爲之則恰好右相近有所愼次對久未爲之故此等事亦未議定卿於往見時亦以此事問議後回奏可也
정조 21년 · 강
飭未下直守令明日辭朝
정조 21년 · 강
命以十一日親行南殿酌獻禮
정조 21년 · 목
禮曹啓言永禧殿酌獻禮以旬前後擇入事命下矣令日官推擇則今二月初八日初十日十一日俱吉云以何日定行乎敎以十一日爲之○兵曹啓言大駕詣永禧殿時何營軍兵隨駕何營軍兵留陣禁軍馬步軍磨鍊及餘軍留營何以爲之敎以訓局步軍十五哨馬軍五哨爲先後廂御營廳留陣禁軍五番隨駕其餘留營留陣置之
정조 21년 · 강
召見禮曹判書閔鍾顯于便殿
정조 21년 · 목
予曰卿見大臣而入來乎鍾顯曰然矣大臣以爲二月卽是卜吉之月而吉日又在念間開講盛禮不可踰今月矣山林上來與否姑未見的報更送史官敦勉偕來爲好而倍道往來則十二三日間足可以復命云矣予曰山林當上來云耶鍾顯曰大臣亦不得的知而山林書啓草則以未得上來爲言矣初草更爲改構以送云以此觀之則亦有上來之意云矣予曰卿亦作書於山林必以上來之意言及可也卿知山林乎鍾顯曰臣於山林雖無雅分而此是莫重慶禮果使臣言有助於勉出則何敢不作書耶山林雖云難進如此盛擧必當幡然矣予曰大臣亦爲作書勉出而以開講吉日在今二十日而此日卽是大吉之日必趁此上來之意申申書及爲好矣鍾顯曰臣亦與大臣以此相議耳予曰下去史官許使之先探行止書送卿等事分付可也予曰右諭善亦當上來云耶鍾顯曰此則不得聞知矣予曰山林上來則當住於何處云耶鍾顯曰當住壯洞權邁家云矣予曰予亦聞知矣權邁卽是故相鄭澔外曾孫云耶鍾顯曰然矣而於山林爲四寸親云矣
정조 21년 · 강
命遣史官傳筵敎于工曹判書宋煥箕與之偕來又命行副護軍李城輔卽爲上來
정조 21년 · 목
敎曰聞禮判言知吉日之在近又聞大臣之意有偕來之擧爲當果然遣史官傳筵敎於工判與之偕來○敎曰工判位至正卿偕來依例遣史官矣爾亦卽爲上來事下諭于行副護軍李城輔
정조 21년 · 강
遞承旨李鼎揆以徐邁修代之前望也
정조 21년 · 강
平安監司朴宗甲疏引灣尹罷黜不審之罪賜例批慶尙監司李書九疏陳病狀乞解藩任賜批
정조 21년 · 목
批以卿其勿辭肅命
정조 21년 · 강
重推慶尙監司李書九使之斯速肅命
정조 21년 · 목
敎曰嶺伯處義過矣設有昏瞀之症異於難强其外諸症無非向暖可差者辭疏所當還給而道伯之屢章卽亦古例取而賜批矣慶尙監司李書九從重推考牌招使之斯速肅拜○因慶尙監司李書九違召推考傳旨敎以是豈若是之處義乎更爲牌招嚴飭更勿違牌
정조 21년 · 목
敎曰抄啓文臣中時帶臺職人許遞
정조 21년 · 강
命抄啓文臣正月朔親試再明日爲之
정조 21년 · 목
因內閣啓稟有是命
정조 21년 · 강
罷副應敎朴載淳校理韓致應遞應敎李魯春校理李基讓修撰朴鍾淳以李龜雲爲應敎韓用鐸爲副應敎李福潤金履喬爲校理鄭東榦爲修撰幷前望也
정조 21년 · 목
載淳致應違召也○敎曰動駕在近玉堂未差之代前望單子入之待下批牌招察任○魯春等未肅拜亦命許遞前望單子入之
정조 21년 · 강
遞知義禁李時秀沈煥之同義禁洪明浩以李聖圭爲知義禁林道浩李漢豊爲同義禁竝口傳也
정조 21년 · 목
政院啓言時囚罪人李鼎烈當爲捧供而知義禁李時秀沈煥之俱有身病同義禁洪明浩未肅拜不得備員云請竝牌招開坐敎以許遞令該曹口傳差出待下批牌招捧供
정조 21년 · 강
放定配罪人沈鑏及充軍罪人安宗厚尹壽民李源培千起一金德行崔斗恒李性重朴道寬等
정조 21년 · 목
敎曰昨年秋操事充軍水使守令邊將等法已施矣且其本事不過眩於擧行而以重師律之意拔例嚴處今則春操將行無異限滿罪名一幷分揀事分付
정조 21년 · 강
命華城鄕軍今春合操停止
정조 21년 · 목
水原留守趙心泰狀啓以爲本府所在左司鄕軍中左哨今方上番三月初一日當爲下番今朔合操勢不得參陣何以爲之又於今初五日伏奉今番隨駕右哨鄕軍當朔月課除之之命合操雖云體重成命之下不敢循例擧行隨駕右哨鄕軍合操時去就亦何以爲之敎以今春合操停止事回諭
정조 21년 · 강
命訓局習陣以無故日爲之
정조 21년 · 강
勘放金吾時囚金就大
정조 21년 · 목
義禁府啓言寶城前郡守金就大原情以爲渠待罪本郡庚戌別推恩時境內老人一一修成册報營宣震喆則移居他道不得報營莫非渠不謹奉公之罪云所當請刑曾經都總經歷請議處敎以附過放送
정조 21년 · 강
召見諸承旨安州牧使李東稷明川府使趙恩錫兔山縣監金東善泰川縣監李萬榮于誠正閣
정조 21년 · 목
諸承旨持公事入侍也東稷恩錫東善萬榮辭陛也
정조 21년 · 강
召見奉常判官李東植于誠正閣
정조 21년 · 목
予謂東植曰本寺近日則無大弊乎東植曰別無可達之弊矣予曰近來果品以時果代用乎東植曰然矣予曰熟手輩聊賴比前稍勝乎東植曰比前大勝矣予曰造脯當在何時東植曰在於三月矣予曰今番亦爲各別嚴飭各司誅求之處一竝不給得無他弊之可言乎東植曰姑無他弊矣予曰朔望時黃栗守僕執頉來稟而特爲勿問渠輩亦知此意使之各別處誠可也予曰今番南壇祭享臺監下屬頗有侵漁之事云爾其奏達可也東植曰祭物陳設後守僕看守而衛軍輩爲其爇火拔取植炬杻炬之在裏者臺監下隸見之而言于監察直欲捉囚守僕矣予曰杻炬則自有工曹貢人何關於本寺所屬乎予曰爾其聞之乎宗廟守僕輩曾使割給錢物同入於本寺貢物蓋欲不爲生梗也予則着意釐弊至於如此而府院下屬舊習不改必欲逞憤作弊云豈成說乎予命書傳敎謂東植曰如此則渠輩可以除弊乎東植曰本寺所屬必當感祝無地而更加殫誠矣予曰造脯釐正之後貢人輩必當以減貢爲慮矣今則不然乎東植曰旣無減貢之事擧皆以除弊爲幸今則妥帖矣予曰造脯釐正後員役輩小小沾漑得無不如前之歎乎東植曰員役快免侵漁之苦亦無大段失利矣
정조 21년 · 강
命自今享所太常下屬有犯罪之事送該寺都提擧科治雖承旨臺監勿爲直囚
정조 21년 · 목
敎曰太常凡事必敬必愼之致雖於進排之貢人擧行之下屬務欲顧護俾渠輩歡悅趨事不知爲勞非爲渠輩卽爲所重也年來別歧另察幾皆畏戢而守僕閣院府隸等多少弊端猶不知頓然改觀更觀前頭欲行懲一之政而向因黃栗事已有下敎於筵中者昨聞南壇享所府屬事亦然大抵造脯一事前之每等近四百首所入今只爲三十餘首如彼之際睢盱寺屬不難知也飭禁未久其跡已綻豈不萬萬可駭乎自今享所寺屬凡有犯罪之事言送該寺都提擧科罪雖承旨臺監勿爲直囚事分付以此傳敎書揭本寺此後亦當各別摘奸犯者與不飭之官員隨現重繩俾各着念莫敢怠忽
정조 21년 · 강
命遣史官傳諭于奉朝賀金鍾秀使之再明日入侍
정조 21년 · 목
敎曰卿孫辭陛聞卿行期再明過城中云日前見附啓欲待卿行臨時更爲敦迫矣今當遠離京闕豈可戛過經行以此意遣史官傳諭于金奉朝賀使之再明日入侍
정조 21년 · 강
命奉朝賀金鍾秀下去兔山時給馬供饋等事令沿路地方官着意爲之留住間月致及祿俸令本道道臣擧行狀聞
정조 21년 · 목
敎曰金奉朝賀兔山地下去時給馬供饋等事分付沿路官着意爲之卽是私行差員則除之以便大臣之心上來時依此例留住間月致及祿俸令本道道臣這卽擧行狀聞事下諭于兩道道臣
정조 21년 · 강
命故判中樞府事沈頤之贈議政之銜
정조 21년 · 목
吏曹啓言故判中樞府事沈頤之贈職議大臣指一草記事命下矣問于時原任大臣則領議政洪樂性病不收議左議政蔡濟恭以爲判府事沈頤之奉命出疆身沒異域則依法典陞品贈職卽不可已之事以從一品而陞秩則當爲正一品而若以領中樞領敦寧之爲正一品陞以贈之則其生前所帶者乃判中樞判中樞之與領中樞領敦寧其秩無甚懸殊矣朝家以身沒異域特垂華贈之典則顧何惜議政之銜乎贈以右議政似宜云領敦寧府事金履素判中樞府事李秉模病不收議右議政尹蓍東以爲出疆使臣在途而卒逝者變品贈職右例卽然仁祖朝故同知李忔比葬再贈至贊成隱卒崇終之典此可見矣今者判府事沈頤之當爲大匡追贈似無疑旣贈大匡則宜加議政官銜該曹啓辭中領樞領敦雖輔國亦可爲之臣不知其爲可但特敎與循例之外首相與左右相贈例不一未知何者爲可據惟在朝家處分之如何云臣意則從一品之陞品當爲正一品輔國大匡雖曰均是正一品而大匡則恩典尤別殆同加贈至於領府事輔國曾多已例而大臣外不得付新有定式領敦寧除非國舅與大臣則亦無見帶之例臣之謏寡始昧故同知李忔加贈之例終又不敢擅便臆對草記中有所措辭矣今此兩大臣獻議俱出於對揚朝家隱卒崇終之德意豈有他見乎依兩大臣獻議贈以議政恐似得當矣敎以依僉議施行○吏曹以沈頤之贈右議政下批
정조 21년 · 강
遞正言鄭魯榮
정조 21년 · 목
因吏曹永禧殿酌獻禮祭官時無職名人付軍職啓稟敎以時帶臺職人許遞
정조 21년 · 강
勘處金吾時囚李鼎烈命淸安楊漢祚令該道臣嚴査狀聞
정조 21년 · 목
義禁府啓言淸安前縣監李鼎烈原情以爲擬議之山事則卽爲破計已卜兆遷厝於驪州地枷囚凍獄事則營門以楊漢祚謂有誣官匿書之罪使渠捉報渠終不擧行漢祚自京還家發絕悖口氣云故以營門分付推捉則男女蝟集將差懸䯻噬臂刀刺杖打脫身走京而其叔其弟卽首犯也一次之刑因營題擧行而移囚淸州婚媾事則一窮族來托果降娶於閑散民家得如干食根其閑散民意在發身托婚據券而分產斂錢事則一戶三葉之議出自一鄕斂至四十金渠探聞而汰三鄕錢則各使還給而只緣渠不能導率頑民名登白簡恭俟重勘云請刑推得情敎以除刑推議處楊漢祚所爲渠以渠邑之人不有城化之分因營題發差之時多縱家人懸䯻噬臂之不足又敢刀刺杖打云者大關法紀風化要路作梗又登於道狀如許亂法之類若不以其法直勘則其可曰朝廷有關和乎先令道伯嚴査而此判付更卽謄關分付添問目取招應問各人等除尋常各別嚴訊速卽執定首犯人狀聞以爲按法處斷俾懲頑俗之地又啓言李鼎烈以臺疏所論諸條觀於道査皆已落空而至於占山一款無論面懇與威脅守令之境內圖占法禁至嚴則借占之計雖曰罷意擬議之跡自歸違越請以此照律罪杖八十收贖奪告身一等允之
정조 21년 · 강
御春塘臺行西北別付料試射命入格人故忠臣安克諴後孫泌除訓鍊主簿試官兵曹判書權▣行護軍趙岱宣傳官吳文常
정조 21년 · 목
具平戎服乘輿出萬八門由靑陽門詣春塘臺降輿陞座西北別付料等以次發射命未付料若應射於丹楓亭承旨李日運別軍職任聖說宣傳官李栢然監之又抄西北別付料鐵箭遠射者五人試藝於帳殿○敎曰今日西北別付料試射鐵箭一百五十步能越者淸南武士閑良金慶龍也爲先直赴殿試柳葉箭十巡西別付料閑良李景一二十二矢居首淸南別付料閑良張雲翼十五矢居首北別付料閑良金光運二十一矢居首竝直赴殿試南關別付料嘉善朴光采二十矢居首加資西別付料閑良金邦郁二十一矢爲之次直赴會試西未付料三中四分人閑良金進淵直赴殿試北未付料折衝金夢彩加資邊三中閑良金翼忠直赴會試西未付料前部將安泌矢數爲邊三中而聞兵判言忠臣贈參判安克諴之六代孫故營將安壽長孫云訓鍊主簿口傳擬入事分付○別單柳葉箭十巡北別付料軍官閑良許濟貫一中邊十八中出身崔在亨貫二中邊十五中閑良金光祚貫一中邊十五中金象鎰貫二中邊十三中出身朴起文貫一中邊十四中以上各弓矢一部賜給閑良尹鐄貫一中邊十三中崔鎭秀貫一中邊十二中李邦彦貫二中邊十中鄭達崙邊十中以上各上弦弓一張賜給南關別付料軍官出身崔景行貫二中邊十三中弓矢一部賜給閑良朱重燁貫二中邊十一中金鼎規邊十一中金處吉貫三中邊七中以上各上弦弓一張賜給西別付料軍官折衝黃大元邊十七中出身張允佑邊十六中以上各弓天一部賜給閑良鄭壽海貫四中邊十中折衝李鳳一貫二中邊十一中嘉善崔慶心貫一中邊十二中出身鄭昌行貫一中邊十一中閑良金重元貫二中邊九中金祥元邊十中以上各上弦弓一張賜給淸南別付料軍官折衝尹處正貫三中邊八中出身李仁白貫一中邊九中以上各上弦弓一張賜給金明翕貫一中邊八中閑良金珩邊五中以上各箭竹五十箇賜給柳葉箭一巡淸南未付料軍官直赴金麗秋貫一中邊二中熟馬帖一隻賜給南關未付料軍官出身陳順泰邊三中熟馬帖一隻賜給南關未付料軍官閑良姜耋勳貫二中淸南未付料軍官閑良文重宜貫一中邊二中以上各弓矢一部賜給西未付料軍官出身孫陽化等十二人邊二中各上弦弓一張賜給西未付料軍官嘉善尹商華等三人貫一中嘉善崔慶瞻等十三人邊一中以上各箭竹一百䓢賜給
정조 21년 · 강
命造山萬戶金成鉉改差
정조 21년 · 목
兵曹判書權▣啓言造山萬戶金成鉉去都政除拜是任而謂有七十老母逗遛呈狀尙不下直成鉉旣是德源人則南北關相距雖遠道內邊將之稱托不赴顯有厭避之跡不可循例罷黜請令該府拿問勘處敎以雖曰同道相距千里豈可以厭避言改差差代
정조 21년 · 강
華城留守趙心泰以園所寒食祭設行後享官姓名及園上奉審無雜草雜木分兩度馳啓命還送此後先書行祀次書奉審仍以享官姓名後錄以啓著爲式
정조 21년 · 목
敎曰先書以獻官行祀緣由次書奉審緣由次以獻官諸執事開坐後錄之意措辭事回諭狀啓兩度還下送自今依此定式爲之
정조 21년 · 강
命海西官鎭門聚點時軍兵闕點五邑二鎭守令邊將竝拿問推道臣閔台爀帥臣李儒敬
정조 21년 · 목
黃海兵使李儒敬狀啓以爲道內五營將所屬團束軍兵與各鎭牙兵今春官鎭門聚點擧行之意申飭各邑鎭矣聚點文書今玆齊到谷山豊川黃州金川載寧海州殷栗松禾長淵兔山康翎文化長連等十三邑及東里所已兩鎭軍馬服色僅能成樣坐作進退稍知方向安岳信川兩邑器械間多朽鈍軍伍頗能齊整鳳山馬軍闕點二名束伍闕點一名瑞興馬軍闕點二名平山馬軍闕點二名束伍闕點三名遂安馬軍闕點一名代點二名束伍闕點二名新溪束伍代點三名䔉山鎭牙兵代點四名位羅鎭牙兵闕點九名代點三名文山鎭牙兵闕點四名代點三名正點執頉各該邑鎭座首將領等拿致臣營決棍器械則修補軍兵則査定之意竝嚴飭于各該守令邊將等處至於文城鎭牙兵三十二名善積鎭牙兵三十八名竝爲闕點鎭軍闕額則例自該鎭抄闕枚報地方官使卽塡充而今此文城鎭則只以五名闕額抄報塡代三十二名一委鎭吏匿不抄送善績鎭則新充之軍約束不立物故之額里報晩捧致使防守之卒有此多數闕點文城鎭僉使李寅華善績鎭僉使李敬培爲先罷點其罪狀令攸司稟處兵曹啓言各邑鎭器械朽鈍之執頉軍兵闕點代點若是狼籍執頉各邑鎭事當一體請罪而只以兩鎭邊將請勘者難免不審之失該帥臣及器械執頉軍兵闕點代點之各該邑鎭守令邊將竝從重推考文城前僉使李寅華善績前僉使李敬培不可罷點而止請令該曹拿問重勘從之敎以軍伍旣曰闕點名數何論多少乎罷拿罪責只歸於無勢兩鎭將者烏在乎宣諭中嚴明黜陟振肅軍律之意哉道臣之推諉帥臣旣甚駭然而所謂守令初不擧論於道啓中者尤不成說當該道臣推考闕伍五邑守令爲先拿問處之
정조 21년 · 강
施光州燒戶南海等邑渰死人恤典
정조 21년 · 목
全羅監司徐鼎修以光州民家三十二戶燒燼馳啓統制使尹得逵以南海人二名晉州人十二名泗川人一名固城人一名渰死馳啓敎曰方農失所矜惻嚴飭地方官拔例顧助使之斯速奠接其中小戶如有舊還蕩滌事分付統制使狀啓中南海縣渰死人等生前還上與身役蕩滌事分付
정조 21년 · 강
勘放金吾時囚趙命喆
정조 21년 · 목
義禁府啓言臨陂前縣令趙命喆杖一百收贖告身盡行追奪私罪施行允之敎以功議各減一等
정조 21년 · 강
刑配刑曹時囚沈翬鎭于三水府
정조 21년 · 목
刑曹啓言因沈翬鎭捧供啓目有判堂旣承筵敎依下敎擧行之命矣翬鎭更爲嚴訊則渠不敢一直抵賴而前後所犯終不明白指告究厥情節尤極巧惡加刑準一次後三水府定配所押送
정조 21년 · 강
修撰朴崙壽疏陳應避之嫌乞解春秋兼銜批下該曹稟處
정조 21년 · 목
崙壽與應敎韓用鐸爲內外從也
정조 21년 · 강
減下修撰朴崙壽春秋兼銜
정조 21년 · 강
軍器寺進筒箇命施監造提調李柱國以下賞典
정조 21년 · 목
該寺進丁巳條三名日方物甲胄代黑漆銀飾筒箇十五部因監造提調別單命內下虎皮一令賜給因監造官李邦億別單敎以雖與御佩有異連爲監造特爲陞敍
정조 21년 · 강
護軍金履翼以再昨秋儒疏事陳疏自卞仍乞享官變通賜批
정조 21년 · 목
疏略曰臣之通籍以來所謂行已與言事臣自點檢無一可觀朝端踽涼之蹤逐隊而已臺地明張之論擧職而已除非官師相規之責備而愛德者則初無一事一言之依俙髣髴於爭名利喜傾軋之擧臣何嘗慮及於緣何造釁致誰積憾甚至有再昨秋理外構誣言下欲殺之計哉欲謂臣聲息相通於風馬牛不相及之賊則雖街童巷婦決不可誑之以此言故其所以聚首强覓自以爲神出鬼沒者卽咆喝疏儒沮戲疏擧千不似萬不似之一句謊說而其計則至憯且酷驟聽而駭之把作副急之資者雖欠相諒亦或無怪噫彼見利忘義挺身應募急於立功自效奔走煽播者渠亦人臣也而今乃向人臣而輕構之以叵測之言是之可忍他尙何說哉臣請以伊時事端之備暴於前疏者泣血而更陳之臣於伊日登筵之時聞臺臣以臣招致通文家人爲達矣及見其具書則以招致一儒生改書以出其所謂通文家儒生卽臣族弟履秀也蓋當湖儒陳疏前數月履秀忽然來言曰疏行雖已上來而議論多端猝難爲之云故臣以爲今此疏行何等大義理大議論而旣始旋停其可成說乎伊後履秀又來言曰似聞湖疏將欲論人而兄亦難乎免矣云故臣笑而答之曰欲加之罪何患無辭而今欲擬之於萬不近理之事云耶必是浪說自當消滅無論此身之入與不入莫重疏擧趁速爲之深有望於士友云爾則履秀亦以爲然而去不過多日履秀又來言疏事今不可諧而忽有一種怪論以爲兄招弟來多般勸誘期於疏事之不成云似此理外之說必有中間做出間吾兄弟者云故臣於是不勝驚愕曰惎間族黨之計固不足恤而欲使大義理未伸之罪暗地加之於吾未知誰某有何讎怨於吾而做出此言也然聖明在上無幽不燭彼雖構之吾實無懼爲答湖疏登徹前數日履秀袖示其疏草曰疏辭與向來云云之說若是相反云未幾自疏廳擇出別有司十人而臣子徹淳亦參之尤可見做言者之萬萬孟浪萬萬凶險矣至於湛滅網打四字初非萌於心者則寧或發諸口哉是以臣於遭言還家之路邀致履秀與之同座一從前後酬酢構成疏本履秀曰今此疏辭果與前後酬酢毫無差錯而但湛滅網打之說初非吐出於兄與我之口頭者則今不必書之疏中云故臣以爲此四字但憑臺言而發明則書之不妨云此外說話只是相對嗟惋而已自初至終相與酬酢者履秀在焉臣何敢增減一言於今日而天高聽卑神目如電臣又安敢誣也嗚呼力沮公共之論肆行咆喝之擧卽是眼無國家莫敢誰何者之所爲也彼亦必知其以此言不可誑之於擧世之人而乃敢使驟聽者闖陳於日月之下或冀其僥倖售計未知主張者誰而蓋其圈套之設萬萬不襯於可欺之方則終未免小兒之迷藏亦足唉也已矣設令湖儒之疏攙入臣身果如傳者之云云臣則上有無微不察無冤不伸之我聖上至明至慈臣敢不仰恃天鑑乃反輕懾彼構至生毫分欲挽之心哉挽且不爲況沮之乎心旣無懾故言自據理而惟以疏擧速成之意每每酬答於往來傳說之人則聽者皆以爲然傳說終亦歸虛堂堂士論寧或有憚臣咆喝始發旋寢之理哉此實爲應募者做出之一大證左矣臣本墻壁無依臣身屠戮誰或肯䘏倘使一分有人心者覷之以公眼適足爲慨念世道憂歎俗習之一端而踵起而踼之者莫不欲必殺乃已噫生殺之權朝家之大柄而彼乃汲汲於不干沒捉之私好惡借人勢熖視太阿如是太輕彼固不深量而使彼而做此擧上貽憂勞於酬應之時積費聖念於拯援之方一則臣罪二則臣罪臣卽天下之一無用物耳若夫忠逆之卞講自布衣及叨科名遽荷拂拭則只知有君全昧涉世故言論則未工於塗唇抹嘴而虛名莫釣容態則不嫺於接膝附耳而每人難悅忽於不知不覺之中同室之人爭設俎刀競尋戈戟遂以擯臣者爲厥首功爭先下手臣之未嘗仰人鼻息藉他吹噓之狀實我聖上之所稔燭也然而罪臣者輒以有何所恃四箇字作爲題目臣之所仰恃以爲生者以殿下之父母於臣而已而彼乃視臣之只恃君父若是其侮蔑何其反常之太甚使氣之太過也目下善後之策俯首而聽命搖尾而乞憐則水流雲空卽一反掌間事耳臣雖庸愚效人此態亦足優如而名曰士夫也未忍墜盡家聲身獻吾君矣不敢別作私計其奈本然之性雖死難變獨行之步到老莫改何哉顧今殿下所以終始曲保之於死猶難貰之臣其方亶在於斥而遠之俾塡丘壑矯靡鎭囂之責其亦不越乎斯伏乞將臣姓名永刊仕籍治臣罪狀夬伸王章以爲爲人臣不忠無狀者之戒臣於治疏之際吏曹以臣見差太廟望祭獻官不但勘處之典今方恭侯才經疥癬之疾尙多餘穢亦乞亟令該曹趁今變通批以疏辭許令該曹付標
정조 21년 · 강
命領敦寧金履素省掃時給由馬備給澆奠床
정조 21년 · 목
因履素原州地掃墳呈辭有是命
정조 21년 · 강
江原監司徐有防以高城郡守柳範休素患風痺還任無望罷黜馳啓
정조 21년 · 강
偕來承旨李祖承以元子師傅宋煥箕處傳諭後復路馳啓
정조 21년 · 목
祖承狀啓以爲臣於木月十一日伏奉聖諭傳諭于元子師傅宋煥箕處則以爲臣頃於附奏敢以侯病少間謹當趨承之意有所仰陳而病情一味沈綿以致淹延時日臣之罪戾於是益重不料聖慈不加嚴譴反賜體諒十行絲綸溫醇隆摯感泣悚恧豈有涯極衰癃殘喘固未易起發而終當强拚一死分寸躋攀以期承膺恩命粗伸微忱而稽緩至此祗自惶懍而已云臣則當日復路
정조 21년 · 강
命金堤郡燒戶另施恤典
정조 21년 · 목
全羅監司徐鼎修以金堤郡民家六十八戶失火延燒啓敎以方農失所矜惻嚴飭地方官另施顧助小殘戶蠲惠依光州例爲之擧行後形止狀聞事令廟堂行會
정조 21년 · 강
命訓鍊正白東運待令於春等內試射
정조 21년 · 목
兵曹以東運罰射五百巡準射啓敎以內乘軍職宣傳官春等內試射姑未爲之試射日使之待令當試十巡未滿五矢則可知五百巡之有名無實當以處分矣
정조 21년 · 강
命訓將李敬懋勿待罪
정조 21년 · 목
訓鍊都監啓言北岳都城東邊體城頹圮處把守幕去夜三更量偶然失火雖卽撲救深夜山上致有火光極爲驚悚把守將卒嚴棍除汰而臣有不善檢飭之失惶恐待罪敎以卿則勿待罪
정조 21년 · 강
命時囚李光葵等姑爲嚴囚
정조 21년 · 목
義禁府啓言前檢書官李光葵鄭枻等原情以爲日省錄編次何等重大而不能審愼錯誤遺漏萬殞難贖云請竝刑推得情敎以溯考各朔見漏條件許多現出當待詳査嚴處次姑爲嚴囚
정조 21년 · 강
遣承旨詣宗廟景慕宮奉審摘奸
정조 21년 · 강
命再明日咸興永興兩本宮衣幣香燭封裹時齋宿處所依例爲之
정조 21년 · 목
內閣啓言今月十六日咸興永興兩本宮衣幣香燭親臨封裹時齋宿處所以何處爲之乎敎以齋宿處所依例爲之○因禁漏時刻單子敎以明日眞殿展拜後當由萬寧門詣齋所該房知悉行禮後出宮待下敎詣閤只入正時
정조 21년 · 강
召見領敦寧金履素于便殿
정조 21년 · 강
命燕行回包便否令譯院都提擧與廟堂相議草記仍命八包通用銀蔘事成給事目
정조 21년 · 목
司譯都提調金履素啓言前因司譯院官生朴珉等上言有另究好道理以聞之命矣渠輩所願卽減損員額之後以被減而歸屬無處之類分差監兵營軍官各一窠以爲聊賴之資而此則揆以事面終涉苟艱惟是回包一事稍爲近似蓋使行入去時卜數雖甚零星及其出來也物貨不啻倍蓰此專由於潛商猾賈冒法作奸之致而邊禁由是不嚴象譯偏受其害若於入栅之前先以回包之意申明曉諭出栅之後卽爲比包之擧精詳査櫛嚴立科條則潛持冒越之弊自可杜塞尺帛寸絲之微無所隱匿而八包之數不期準而可準此不但象胥利益之道亦足爲邊禁申嚴之政矣敎曰回包之說驟聞不知利害之何居而入栅之前曉諭而已則果能戢奸而防僞有益於譯舌輩乎謀始之道正合詳愼卿亦以外議之參差爲言退與廟堂之臣相議更卽指一草記決處又敎曰今因譯院事言端詢問於卿矣日前廟堂節目中燕行銀蔘通用於八包一款不特爲節目之本事慰悅於渠輩也此擧一擧而有兩得其當者凡物貴爲賤之徵賤爲貴之徵蔘貴則以銀代包蔘賤則依舊用蔘而又許銀貨之通同充包奸弊可以祛甚行中可以聊賴卿意何如履素曰向者蔘包事自備局收議時臣亦與聞而因此有區區之意見蓋象譯輩八包之用蔘古例卽然而一自蔘貴之後以銀代之不得挾帶一角蔘者卽不過一時徵貴徵賤便宜闊狹之政也近來家蔘則稍裕銀路則漸艱象譯萬無充包之望而潛商冒挾之蔘歲不下幾百斤毋寧從今爲始象譯之以蔘充包勿爲禁止而私商之潛越者一切嚴斷俾銀蔘通同作包則在渠輩爲聊賴之道在邊禁無拘掣之端事非創行政係通變矣敎曰初非移咨防塞之事也其許其靳亦不必更費往復揆以國體與事面十分正大自來行銀蔘通同充包事令廟堂一依初下敎酌定斤數成給事目後草記
정조 21년 · 강
命時囚洪命淵照律
정조 21년 · 목
義禁府啓言白峙前僉使洪命淵原情以爲乙卯年到防之後考閱軍簿則所管不過三哨而昨年移屬開城府之後本營及金川兎山各有充定新有定式今二月鎭門聚點有期故闕額塡充之意文移金川則各項名色相換充定而以軍官疤定者居半營門之頉題前後相續如是之際自不無騷擾之弊而一丁之塡一伍之頉不過依邑報營題擧行而已初無一民勒定侵虐之事當其聚點未及頉下之類混入其中而峽民未諳軍制行伍不齊致此營門論啓之擧莫非渠不能預先整飭申明約束之致論其罪狀萬死無惜云請刑推得情敎以除刑推議處又啓言洪命淵身爲鎭將不能預先整飭聚點隊伍全不成樣臨時苟充民情騷擾揆以紀律萬萬痛駭請以此照律允之
정조 21년 · 강
命明月摛文院齋宿時挾輦軍以金虎門入直軍六十名爲之
정조 21년 · 목
具翼善冠袞龍袍出萬寧門乘輿至大酉齋前降輿御小酉齋
정조 21년 · 강
遣承旨詣馬祖壇受香所奉審摘奸
정조 21년 · 목
馬祖祭儀載在五禮儀其中廢不講不知在於何時至是特復舊例設行
정조 21년 · 강
放定配罪人李敬五仍命罪名蕩滌
정조 21년 · 목
敎曰今因言端聞之尙未宥還云申鳳朝則無故而其時承宣之獨在竄謫大關刑政近來同罪異罰未敍之人雖勿提稟而若早知則豈不分揀乎前承旨李敬五放送罪名蕩滌
정조 21년 · 강
宗廟夏享大祭命以來四月初九日親行
정조 21년 · 목
因禮曹取稟有是命
정조 21년 · 강
御摛文院封裹咸興永興兩本宮衣幣香燭出院門外祗送還內
정조 21년 · 목
具翼善冠袞龍袍詣版位時原任閣臣率閣屬官封裹咸興永興兩本宮衣幣香燭祭品訖予親傳衣幣香燭如儀奉于彩輿仍詣院門外祗送命直提學李晩秀禮曹判書閔鍾顯陪奉至東門外傳于楊州牧使後入來乘輿由協陽門還內
정조 21년 · 강
命以明日展拜于景慕宮
정조 21년 · 강
遣承旨馳詣宣武祠奉審摘奸
정조 21년 · 목
政院啓言卜相事命下矣領議政洪樂性左議政蔡濟恭請竝牌招允之○賓廳啓言卜相事命下而領相不來臣不敢獨爲卜入敎以卜入
정조 21년 · 강
以判府事李秉模爲右議政
정조 21년 · 강
召見左議政蔡濟恭于誠正閣
정조 21년 · 목
敎曰卿旣入來卜相望筒點下後入侍事遣史官傳諭于左議政○予謂濟恭曰鼎席不備可㦖今則僚相年富力强從此卿可以分勞矣濟恭曰枚卜就完國事萬幸予曰領相賜几杖宴使之差退日子予蓋有商量者存敬大臣卽我家法今日卜相望入來時予不脫氅衣而見之況大僚身後尤加敬禮則僚相在殯之日僚相設宴豈不如何乎濟恭曰聖敎誠允當矣
정조 21년 · 강
召見冬至正使金思穆副使柳焵于誠正閣
정조 21년 · 목
予曰正使追入之奇副使到何處聞知而相會於何處焵曰到山海關外見義州府尹移文知其入來入關後仍留待正使偕去矣予曰太上皇康健而新皇人望亦果蔚然否思穆等曰上皇一向康健而關內外民皆言昨年大登皆新皇之賜云矣予曰彼中無他事否焵曰或言湖南湖北等地有亂或言平定或言無此事皆不可詳矣
정조 21년 · 강
有政吏曹判書李秉鼎參判徐邁修進
정조 21년 · 목
以李景溟爲兵曹參知尹守翼爲高城郡守○再政以權裕爲同經筵金星甲爲泰安郡守
정조 21년 · 강
命日次應講上齋生明日待令泮中待題下應製寄齋四學生中受點人專經文臣殿講日待令
정조 21년 · 목
因政院日次儒生殿講取稟敎以上齋生明日待令泮中待史官持御題進去與久任官眼同試取於東西夾室齋任及受點之寄齋四學生專經文臣殿講日同爲待令事分付
정조 21년 · 강
命前假注書李弘謙分揀
정조 21년 · 강
命濟州判官趙敬日大靜縣監高漢祿毋論內外職陞敍昨年點烙時闕額馬匹退年分徵於牧子仍推該牧使柳師模
정조 21년 · 목
司僕寺啓言濟州牧使柳師模狀啓以爲各場牧馬依例點閱本州判官趙敬日所管六場乙卯籍付馬三千一百八十四匹今年點烙三千六百六十四匹比前見剩四百八十匹大靜縣監高漢祿所管三場乙卯籍付馬八百十五匹今年點烙九百三十七匹比前見剩一百二十二匹旌義縣監洪相五所管兩場乙卯籍付馬一千四百匹今年點烙一千四百六十二匹比前見剩六十二匹趙敬日高漢祿等當年剩數較諸事目論賞匹數如是加多賞典令該寺稟處洪相五剩數不滿事目不必擧論昨年點烙時閪失闕點馬八百五十七匹牛六百八十一首連加董督期於準徵其時牧子太半顚連無處指徵特許蕩減未知何如亦令該寺稟處云考見謄錄千匹之馬剩爲百匹則該守令曾有陞敍之例趙敬日高漢祿竝當施以陞敍之典不敢擅便請上裁至於點烙時閪失闕點馬係是馬籍原數與比總欠縮大有別焉雖一匹若有闕額則隨卽代徵自是事目歉荒之歲昔豈無之初不敢以蕩減爲請者可見法意之甚重此路一開大關後弊請該牧使柳師模推考闕點馬匹姑許退年分徵期於準數之意嚴飭分付闕點牛則令該曹稟處從之敎以其在勸後之道不可循例陞敍而止無論內外職以陞敍收用然後作窠差代事嚴飭銓曹
정조 21년 · 강
給順安燒戶機張渰死人恤典
정조 21년 · 목
平安監司朴宗甲以順安縣民家二十二戶失火延燒人物爛死一名恤典依例題給馳啓敎以方農失所矜悶嚴飭地方官拔例顧助其中小戶官役勿徵事分付○慶尙左水使李得駿以機張縣民人九名因捉魚入海猝遇風波盡爲渰死從優助給馳啓敎以如有生前澴役竝蕩減事回諭
정조 21년 · 강
詣景慕宮展拜命二月朔日次殿講上齋生待令于觀旂橋應製于泮宮
정조 21년 · 목
敎曰出宮當由館峴應製諸生觀旂橋待令還宮由月觀門○具翼善冠袞龍袍乘輿出永淸門明政門弘化門由館峴至觀旂橋前降輿予曰自十一日至十五日到記擧案中諸生爲幾許乎承旨李勉兢曰爲一百八十三人云矣予曰昨日應製出令後進參儒生合爲此數乎勉兢曰然矣命史官柳遠鳴持此書題詣泮宮儒生分坐東西夾室而三題中各從願製進收券後入來乘輿入宮大門降輿就版位行禮陞詣宮內奉審還入齋室
정조 21년 · 강
親審享儀圖屛分藏齋殿齋室典祀廳宮司直所仍命太廟社稷享儀亦爲圖寫作屛爲常目遵行之道前宮司洪樂綏陞敍畵寫等米布賞給
정조 21년 · 목
召見承旨李勉兢李肇源直提學李晩秀前宮司宜寧縣監洪樂綏宮司李潢予曰今日展拜爲親審新造享儀圖屛屛凡爲幾坐乎樂綏曰綃本二坐紙本二坐凡四坐矣命持入以次展審予曰自第一帖圖與儀分排次序一一詳達也樂綏曰屛凡八帖每帖作二層上圖而下儀第一帖上載本宮全圖下載本宮正殿以下位置間架及奉安規制也第二帖上載享儀班次圖下載樂章樂器祭服名物也第三帖上載五享親祭設饌圖下載設饌次序祭器名物果品式例也第四帖上載親行省牲省器圖下載五享親祭儀也第五帖上載親祭肄儀圖下載五享親祭儀附五享攝儀而親祭儀節最多故連書於第四第五帖也第六帖上載酌獻禮圖下載酌獻禮儀春秋展謁儀由日瞻門展拜儀也第七帖上載俗節朔望祭圖下載俗節朔望儀薦新儀也第八帖上載親上册寶圖下載親上册寶儀附上册樂章也儀多於圖故上下層或未相稱而從便載錄以次類附也齋殿綃本一件齋室綃本一件宮司直所紙本一件凡三件圖儀同典祀廳紙本一件下載儀說則同齋殿件上圖則第一帖本宮正殿圖第二帖設饌圖第三帖第四帖第五帖祭器祭服圖第六帖第七帖祭服樂器圖第八帖祭服圖也予曰獻官班次何以爲之乎樂綏曰依五禮儀亞獻官王世子版位終獻官以領議政載錄矣予曰此屛之特命新造蓋欲常目恪遵於儀文品式之制以寓予致隆致敬靡不庸極之誠而今日親審如是善成爾之效勞誠可嘉也使宮司分藏四坐于齋殿齋室典祀廳及宮司直所可也予又曰本宮圖屛旣成太廟亦不可無享儀圖宗廟提調誰也晩秀曰禮曹判書閔鍾顯矣予曰禮判主掌趁夏享前圖出粧屛事分付而廟司中擇其精詳幹事者使之擧行社壇亦一體爲之而曾見尹光濩所編社壇儀軌極其詳密使光濩爲之好矣仍敎曰今日展拜爲新造宮儀圖屛看審後分藏也來見圖式編次與圖寫極爲精密前宮司宜寧縣監洪樂綏陞敍此亦爲所重之意則畵員寫字官等亦宜酬勞令該曹給米布後草記享儀享品該備作圖兼錄圖說及各樣節次藏于享所俾各常目遵行一如今番本宮新造之屛制爲好禮判主掌監董太廟則齋殿與齋室廟司直所典祀廳各藏一件社稷則曲祀廳藏一本事分付予曰太廟社壇圖屛出草後使之先爲入之待御覽作屛禮判以圖屛事實作文字載之各屛之後可也因此思之雲觀有天文圖屛樂院有樂器圖屛以至太僕亦有八駿圖屛各以職掌圖其名物以爲悠久壽傳之道甚美規也太常卽享祀之本不可無各祭享祭器祭品圖式載錄之屛果有之否晩秀曰臣曾待罪本寺提擧而未見有此屛矣予曰更問時提調如果無有則因此時善爲圖置好矣此亦修明之一端況所重自別乎廟壇宮圖屛物力則使戶判量宜輸送于主管人處使之從便擧行好矣○戶曹以畵員李宗根等六人寫字官石慶禧等十人各木一疋米三斗題給啓
정조 21년 · 강
還宮仍御春塘臺行內乘別軍職宣傳官春等試射施賞有差
정조 21년 · 목
乘輿由逌瞻門月覲門還宮御春塘臺試內乘別軍職宣傳官春等試射柳葉箭十巡片箭一巡入格二十一人分等施賞宣傳官任聖皐二十六分居首豹皮一令別軍職任聖說二十二分之次虎皮一令宣傳官柳興源二十分之次中鹿皮一令宣傳官鄭宅休等二人十八分趙濟民十五分各弓矢一部別軍職朴思弼宣傳官黃勉基十三分別軍職李石求宣傳官李時晦十二分林必榮等二人十一分別軍職柳相斗宣傳官李彬十分各弓箭一部內乘李惟秀宣傳官李儒秀九分趙運永八分李顯道六分金▣五分各帿弓一張李煥益等二人四分各長弓一張賜給吳文常等六人別軍職田義顯二分宣傳官金植一分勿論
정조 21년 · 강
行武藝廳春等試射試藝施賞有差命訓局將校看勢之規復舊行之
정조 21년 · 목
砲則先試是日行試射試藝同爲頒賞入格武藝廳四人分等施賞兼司僕洪龍憲柳葉箭邊五中直赴殿試兼司僕李擎日等三人貫一邊二中各熟馬帖一隻賜給入格看勢將校四人分等施賞壯勇衛嘉義任慶麗柳葉箭貫二中邊三中加資崇政張忠顯貫一中邊三中申德就邊四中邊將除授嘉善金宗儉邊四中加資舊例武藝廳技藝訓局將校看勢間以本營將校擧行至是命復舊行之
정조 21년 · 강
命禁營鄕軍停番代東營集春營入番訓局軍以御營出番鄕軍替直旋因該廳草記東營替入集春營訓局軍仍直
정조 21년 · 목
敎曰禁衛鄕軍停番代東營集春營以訓局軍替入而昨年旣如此今年又如此渠輩之偏苦可悶今日因隨駕軍事覺得矣旣覺之當有闊挾兩處替直訓局軍以御營出番鄕軍替直事分付如有難處之端亦令草記○訓局啓言集春營附近於本局字內東營相接御營廳新營東營入直軍五十名與御營廳鄕軍替直以爲彼此俱便之道何如允之○御營廳啓言依傳敎東營集春營當以本廳出番鄕軍替直而鄕軍五哨中闕內入直外新營南小營火藥庫南倉等處入直其數亦多今若又爲分排於東集兩營則其所排番非徒苟艱且以習陣言之實無成樣之道東營則以本廳鄕軍半哨替直集春營則請以訓局軍依前仍直允之
정조 21년 · 강
行御前前排龍虎營訓局將校及訓局入直軍試射施賞有差
정조 21년 · 목
特軫訓局軍替直之勞且因是日隨駕同試於武藝廳春等試射之後兼試御前前排及兩營將校一體頒賞入格御前前排三十三名分等施賞壯勇營牢子申相鐵等三名棍棒上中巡令手南允基等三名旗槍上中各木一疋牢子成鼎光棍棒上下巡令手朴仁興等十二名旗槍上下各布一疋訓局巡令手金重漢等四名旗槍上中牢子鄭宗淵等二名棍棒上中各木一疋巡令手朴文哉等八名旗槍上下各布一疋賜給入格龍虎營將校三人訓局將校二人分等施賞龍虎營將校嘉義金思伋柳葉箭邊二中內下帿弓一張箭竹五十介折衛邊翰城等二人邊一中各內下長弓一張訓局將校出身兪漢良等二人邊一中各內下長弓一張賜給入格訓局入直軍七十名分等施賞兼司僕潘厚昌等五名鳥銃邊一中良人金春宅等十六名技藝上中各木一疋兼司僕柳再煥等七名上下各布一疋兼司僕梁漢喆鳥銃貫一中邊一中崔德沫等二名邊二中各木布各一疋徐昌仁等十二名邊一中李興起等十三名技藝上中各木一疋梁兢佾等十四名上下名布一疋
정조 21년 · 강
召見咸鏡監司李鼎運及前慶尙監司李泰永于春塘臺
정조 21년 · 목
鼎運辭陛也○予謂泰永曰本道及沿路農形如何泰永曰麰麥善爲立苗春耕又皆及時近日雨澤雖或稍靳亦不至於惜乾而沿路所見亦然矣予曰民邑弊瘼如有可奏者奏之也泰永曰比年豐熟民邑少事別無可以仰達者而但癸丑還起爲嶺民切骨之冤臣於昨秋伏見年分狀啓判下則聖敎丁寧懇惻伏不勝欽仰攢頌而第還起之數雖稱以萬結此特擧成數耳其時所執實數不過爲九千餘結而多以隱漏之結査櫛充數三四年之間又不無眞箇還起者今其餘數假令不滿四千結內外矣予曰仁政必自經界始雖一把一束如有白徵於民則豈不矜憐之甚乎予每爲嶺民不能暫時忘懷至於寢不能安昨年年分啓目中陳土起墾處之限年減等果有實效於民乎泰永曰傳敎頒下之後大小嶺民莫不歡欣鼓舞北望攢手而今方立標分界爭先起墾許多陳廢之土庶幾次第耕食矣然而此卽年久舊陳者癸丑還起則旣載於時起墾元帳付故不入於此中獨未蒙惠澤矣予曰此豈成說乎三千餘結之白徵民何以堪之乎新伯辭朝時有所下敎者聞之否泰永曰臣於交龜之時亦聞之矣予曰何以則使民無此冤也許多白徵其或入於當年執災而蒙頉者乎泰永曰臣於昨秋年分狀啓中敢以四千結零冒萬死加請給災者實有以也昨年穡事到處豐稔嶺南幅圓雖曰不小當年之災豈若是夥多而流來災頉之不得不混入於今災者亦不無一體分俵之例故癸丑還起亦多入其中矣予曰朝家有給災之實而白徵之名色自如何以則可以矯捄耶泰永曰朝家之每年給災若是夥然白徵者均蒙惠澤而以其還起之名色尙存也故小民則輒以爲稱冤之端矣今若將欲矯捄而査櫛之前先聲或出則搰吏奸民必多夤緣舞弄之弊此實可悶矣予曰然矣予謂鼎運曰本道各陵寢奉審與春巡前道伯爲之云乎鼎運曰聞已爲之矣
정조 21년 · 강
命鳥嶺山城所屬各邑城餉以聞慶縣穀簿中移劃各邑餉穀商確區處
정조 21년 · 목
前慶尙監司李泰永啓言各邑城餉穀之設置法意甚重而所屬邑民糶糴之時歷險遠輸不勝其勞其中鳥嶺山城又在嶺路一隅屬邑之遠者或至二百餘里每於納還之時守宰則邑糴方張不能領運鎭屬則奸竇滋生或多防納民偏受害不一其端臣上來之路各邑民人擁馬呼訴聞慶縣監旣兼守城之任故相議其矯捄之道則本縣之弊亦在於穀多民少今若就原簿中移劃於該鎭以充其代而各邑之還穀商確區處則在該鎭不失原數而主客可以除弊矣事甚便好而餉穀體重不敢以愚見仰請處分敎以聞甚便好依卿所奏爲之令廟堂卽爲分付新伯
정조 21년 · 강
命華山城築城穀待秋區處補公用捄民瘼事令廟堂稟處
정조 21년 · 목
前慶尙監司李泰永啓言左兵營所管華山城築城米名色卽年前經紀移營於華山城而請得者也移營之議旣已中止而此穀則耗上加耗厥數夥然間因備局行會移劃於防債穀而餘穀之見在者猶爲五千餘石矣蔚山新寧等邑原糴甚多而又添此穀公無所賴民受其弊臣意則旣係築城之所需待秋盡數區處以補公用永捄民瘼恐合事宜矣敎以令廟堂草記稟處
정조 21년 · 강
遞承旨洪明浩金達淳以權裕蔡弘遠代之尋遞裕弘遠以徐邁修申耆代之竝前望也
정조 21년 · 강
遞修撰鄭東榦
정조 21년 · 목
東榦呈告命許遞前望單子入之
정조 21년 · 강
遣閣臣致祭于故相忠文公兪彦鎬
정조 21년 · 목
敎曰故相兪忠文祥期在明夜祭文製下遣閣臣致祭於再明日分付畿營祭物令地方官備待仍命原任待敎李存秀進去
정조 21년 · 강
考下上齋生應製試券施賞有差
정조 21년 · 목
以聞浣花江聲思鐵衣東征爲詩賦題以擬漢馬援謝以椒房之親不與於圖畵南宮之列爲表題試上齋生于泮中收券以入親考訖敎曰去二月朔日次儒生殿講上齋生進先試賦居首二中一生員洪志燮新印四書中一件賜給詩居首二下一生員李英玉新印史記英選一件賜給表居首次上一生員金命淵末書百選一件賜給賦之次二中二進士李翼詩之次二下生員金鋼表之次次上二進士姜履元新印大本韻書各一件賜給賦二下生員申百祿賦三上生員宋文晦進士李儒冕生員李在修詩三上進士金獻行洪樂文閔種吉生員金會淵進士趙匡修生員閔致福新印小本韻書各一件賜給賦三中進士金匡炅生員鄭淞詩三中進士韓度裕各內下紙一卷賜給賦三下進士金相任金慶運詩三下進士金聖球李韶九賦草三下生員天命翊進士兪漢寔生員金炳翼進士李㷞任履周生員李弘喆詩草三下進士朴民淳玄承祚韓致奫蔡義重生員崔照進士崔禎勳兪孟煥李英秀趙學春孫秉魯各內下筆三枝墨一笏賜給表次上進士沈魯崇等賦次上進士黃勉喆等詩次上生員崔熽等賦草次上進士許澮等詩草次上進士李在璣等各內下筆二枝墨一笏賜給入格儒生待下敎待令事分付
정조 21년 · 강
命南大得妻鄭女放送令黃載鼎擔當埋土事嚴飭分付